乾上人會余長沙
作者：釋德洪
朝代：宋

paragraphs: 兀坐思歸不舉頭，窗風爲我翻書葉。
衆中聞語認鄉里，便覺石門寒疉疉。
雲庵已作白塔新，當眼風枝心欲折。
道人叢林十年舊，古寺青燈夜相接。
失聲方欲問江南，忽憶去年淮上别。
逃空蛩然聞足音，見子令人解愁結。
地爐火冷霜月苦，一室諠譁終暖熱。
湘山破曉立俜停，秀抹鉛華餘積雪。
故應山亦爲余喜，隔岸遥看圓笑靨。
千巖佳處可同游，明日波晴當理楫。